Jelaskan Zaman Pertengahan dari Astrolab dalam bahasa melayu

Astrolab selanjutnya dimajukan di dunia Islam Zaman Pertengahan, tempat ahli falak Muslim memperkenalkan skala sudut kepada astrolab, lalu menambah bulatan yang menandakan azimut di atas ufuk. Ia digunakan secara meluas di serata dunia Islam, sebahagian besarnya sebagai kelengkapan pandu arah dan sebagai cara mencari arah kiblat. Orang pertama yang dianggap membuat astrolab di dunia Islam ialah dilaporkan bernama Muhammad al-Fazari, ahli matematik kurun ke-8. Latar belakang matematik dimantapkan oleh ahli falak Muslim yang bernama Muhammad ibn Jābir al-Harrānī al-Battānī di dalam karya beliau Kitab az-Zij (sekitar 920 M), yang diterjemahkan ke bahasa Latin oleh Plato Tiburtinus dengan judul De Motu Stellarum. Astrolab bertarikh terawal yang masih bertahan bertarikh 315H (927/8 M). Di dunia Islam, astrolab digunakan untuk mengetahui masa matahari terbit dan kemunculan bintang-bintang pegun, untuk membantu menjadualkan sembahyang Subuh. Pada kurun ke-10, al-Sufi pertama kali menggambarkan lebih daripada 1000 kegunaan berbeza bagi astrolab, dalam bidang-bidang seperti ilmu falak, ilmu nujum, pengemudian, pengarasan, pengiraan waktu, solat, kiblat dsb.

Astrolab sfera, satu variasi bagi astrolab dan sfera armilari, dicipta semasa Zaman Pertengahan oleh ahli falak dan perekacipta di dunia Islam. Gambaran terawal astrolab sfera bertarikh pada zaman Al-Nayrizi (aktif 892–902). Pada kurun ke-12, Sharaf al-Dīn al-Tūsī mencipta astrolab lelurus, kadang kala dipanggil "tongkat al-Tusi", yang merupakan "sebatang rod kayu ringkas dengan tanda-tanda darjah tetapi tanpa penglihatan. Ia dilengkapkan dengan tali ladung dan perentas kembar untuk membuat pengiraan sudut dan menjadi penunjuk berlubang." Astrolab mekanikal bergear pertama kemudiannya dicipta oleh Abu Bakr di Isfahan pada tahun 1235.

Peter of Maricourt, pada separuh terakhir kurun ke-13, juga menulis sebuah karya tentang pembuatan dan penggunaan astrolab sejagat (Nova compositio astrolabii particularis). Astrolab sejagat dapat dilihat di Muzium Sejarah Sains di Oxford.

Pengarang Inggeris Geoffrey Chaucer (sekitar 1343–1400) menyusun sebuah karya tentang astrolab untuk anaknya, sebahagian besarnya berdasarkan Messahalla. Sumber yang sama diterjemahkan oleh ahli falak dan ahli nujum Perancis Pélerin de Prusse dan lain-lain. Buku bercetak yang pertama tentang astrolab ialah Composition and Use of Astrolabe oleh Christian of Prachatice yang juga berdasarkan Messahalla, tetapi agak original.

Pada tahun 1370, karya India yang pertama tentang astrolab ditulis oleh ahli falak Jain Mahendra Suri.

Astrolab logam yang pertama dikenali di Eropah Barat ialah astrolab Destombes yang dibuat daripada loyang di Sepanyol pada kurun ke-10. Astrolab logam terlepas daripada ledingan yang mudah terjadi pada astrolab kayu yang besar, lalu membolehkan pembinaan peralatan yang lebih besar dan jadi lebih tepat; bagaimana pun, astrolab logam juga lebih berat daripada peralatan kayu bagi saiz yang sama, lalu membuatkannya sukar diguna sebagai peralatan pandu arah. Astrolab hampir pasti pertama kali dibawa ke utara Pyrenees oleh Gerbert of Aurillac (kemudiannya Pope Sylvester II), di sana ia disepadukan ke dalam quadrivium di sekolah di Reims, Perancis, suatu ketika sebelum peralihan kurun ke-11. Pada kurun ke-15, pembuat peralatan Perancis  (sekitar 1365–1436) juga mula menjual astrolab di kedai di Paris, bersama-sama jam suria mudah alih dan gajet saintifik lain yang popular pada masa itu. 13 buah astrolabnya masih bertahan sehingga hari ini.  Akhir sekali, satu lagi contoh istimewa ketukangan di Eropah pada awal kurun ke-15 ialah astrolab yang bertarikh 1420, yang direka bentuk oleh Antonius de Pacento dan dihasilkan oleh Dominicus de Lanzano.

Pada kurun ke-16, Johannes Stöffler menerbitkan Elucidatio fabricae ususque astrolabii, sebuah manual tentang pembinaan dan penggunaan astrolab. Empat buah astrolab kurun ke-16 yang serupa dibuat oleh Georg Hartmann memberikan sebahagian bukti terawal bagi pengeluaran kelompok oleh pembahagian kerja.